Document ID: 32007D0385

DEĊIŻJONI TAL-KUMMISSJONI
tat-12 ta’ Ottubru 2006
dwar l-għajnuna statali NC 11/2005 (ex N 21/2005), li l-Ġermanja qed tippjana li timplimenta għall-bini ta’ pipeline ta’ l-etilene fil-Bavarja
(notifikata taħt id-dokument numru C(2006) 4836)
(Il-verżjoni Ġermaniża biss hija awtentika)
(Test b’relevanza għaż-ŻEE)
(2007/385/KE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea, u b’mod partikolari l-ewwel subparagrafu ta’ l-Artikolu 88(2) tiegħu,
Wara li kkunsidrat il-Ftehim dwar iż-Żona Ekonomika Ewropea, u b’mod partikolari l-Artikolu 62(1)(a) tiegħu,
Wara li sejħet lill-partijiet interessati biex jissottomettu l-kummenti tagħhom dwar id-dispożizzjonijiet imsemmija hawn fuq (1) u wara li kkunsidrat il-kummenti tagħhom,
Billi:
1. PROĊEDURA
(1)
Fit-2 ta’ Diċembru 2003 il-Ġermanja infurmat lill-Kummissjoni bl-intenzjoni tagħha li tinnotifika formalment bl-intervent previst biex jiġi appoġġjat proġett ta’ pipeline bejn Ludwigshafen f’Baden-Württemberg u Münchsmünster fil-Bavarja.
(2)
Fit-12 ta’ Jannar 2005 il-Ġermanja, minħabba raġunijiet ta’ ċertezza legali, innotifikat formalment il-miżura, li, fl-opinjoni tagħha, kienet miżura ta’ infrastruttura ġenerali u ma kinitx tikkostitwixxi għajnuna statali.
(3)
Fis-16 ta’ Marzu 2005 il-Kummissjoni bdiet il-proċedura ta’ investigazzjoni formali dwar l-allegata għajnuna statali. Id-deċiżjoni tal-Kummissjoni biex tibda l-proċedura kienet ippubblikata fis-26 ta’ April 2005 fil-Ġurnal Uffiċjali tal-Komunitajiet Ewropej (2). Il-Kummissjoni sejħet lill-partijiet interessati biex jissottomettu l-kummenti tagħhom dwar l-għajnuna.
(4)
Fid-19 ta’ April 2005 il-Ġermanja wieġbet għall-bidu tal-proċedura investigattiva formali (ara Taqsima 5).
(5)
Ġew riċevuti kummenti minn għadd ta’ partijiet interessati. L-Assoċjazzjoni tal-Produtturi Petrokimiċi fl-Ewropa (APPE), xi kumpaniji mill-Bavarja li mhux qed jieħdu sehem direttament fil-proġett (Mineraloelraffinerie Oberrhein GmbH & Co KG (Miro), Bayernoil Raffineriegesellschaft mbH u Industriepark Gersthofen Service GmbH & Co KG (IGS)) kif ukoll l-Awstrija ifformulaw kummenti pożittivi f’ittri bid-dati tat-2 ta’ Mejju, t-12 ta’ Mejju, is-17 ta’ Mejju, it-3 ta’ Ġunju u t-8 ta’ Ġunju rispettivament. Wieħed mill-produtturi petrokimiċi li talab li l-identità tiegħu tibqa’ anonima fisser opinjoni kritika fl-24 ta’ Mejju 2005. L-opinjoni ta’ l-Awstrija ittieħdet in konsiderazzjoni għalkemm ġiet sottomessa wara l-iskadenza ta’ tletin ġurnata speċifikata fl-Ġurnal Uffiċjali.
(6)
Dawn l-osservazzjonijiet intbagħtu għall-kummenti lill-Ġermanja fis-16 u l-20 ta’ Ġunju 2005.
(7)
L-awtoritajiet Ġermaniżi kkumentaw dwar l-osservazzjonijiet tal-partijiet interessati fl-14 ta’ Lulju 2005.
(8)
Fit-28 ta’ Ottubru 2005, il-Kummissjoni talbet iktar informazzjoni li l-Ġermanja bagħtet b’ittra bid-data ta’ l-24 ta’ Novembru.
(9)
Kien hemm bosta kuntatti u skambji ta’ korrispondenza minn tmiem l-2005 bejn l-awtoritajiet Federali u Bavariżi, rappreżentanti ta’ l-Industrija Bavariża u l-Kummissjoni.
(10)
Fit-8 ta’ Frar 2006 il-Ġermanja bagħtet ittra, u, meħmużin magħha, kien hemm ittra addizzjonali mill-kumpanniji BASF, Borealis, Clariant, Infraserv Gendorf, Infraserv Hoechst, il-MOL Group, OMV (Österreichische Mineralölverwaltung Aktiengesellschaft) ta’ l-Awstrija, OMV tal-Ġermanja u Ruhr Oel GmbH (ROG), kif ukoll ittri mill-konsorzja Aethylen-Rohrleitungs-Gesellschaft (ARG) u, bħala l-benefiċjarju intenzjonat, Ethylene-Pipeline Süd GmbH & Co. KG (EPS). Fil-21 ta’ Frar, l-awtoritajiet Bavariżi bagħtu iktar kummenti u verżjoni riveduta ta’ l-ittra mingħand Infraserv Hoechst. Fil-5 ta’ Frar l-istess produttur petrokimiku li kien bagħat il-kummenti fl-24 ta’ Mejju 2005 bagħat iktar kummenti b’evalwazzjoni iktar pożittiva dwar l-għajnuna ppjanata bil-kundizzjoni li jkun iggarantit l-aċċess liberu bejn Rotterdam u l-Bavarja.
(11)
F’ittra bid-data ta’ l-24 ta’ Lulju 2006, il-Ġermanja kkomunikat, flimkien ma’ għadd ta’ dokumenti, proposta riveduta għall-intervent tagħhom b’appoġġ għall-proġett tal-pipeline. Wara din l-ittra intbagħtu ittri bid-data ta’ l-14 ta’ Awwissu u s-7 ta’ Settembru u li kienu jirrigwardaw b’mod aktar speċifiku il-parteċipazzjoni tal-Landesanstalt für Aufbaufinanzierung Förderbank Bayern (minn issa ‘l quddiem “LfA”), sussidarja 100 % ta’ l-Art tal-Bavarja, fil-proġett.
2. DESKRIZZJONI
2.1. Il-proġett
(12)
Il-proġett jikkonsisti fil-bini ta’ pipeline ta’ 357 km bejn Ludwigshafen u Münchsmünster bi trażmissjoni annwali ta’ kapaċità ta’ 400 000 tunnellata. Attwalment, m’hemmx trasport ta’ etilene bejn Ludwigshafen u Münchsmünster. Il-volum tat-trasport previst huwa elenkat f’Tabella 1 hawn isfel. Hekk kif il-produzzjoni u l-użu ta’ l-etilene jiżviluppaw b’mod mhux ekwu, huwa mistenni li fl-ewwel snin ikun hemm fluss nett fid-direzzjoni ta’ Ludwigshafen filwaqt li fis-snin ta’ wara, s-sitwazzjoni tinqaleb. Iċ-ċifri ma jqisux l-isplużjoni fl-impjant tal-polietilene ta’ Basell (ara paragrafu 24). Jekk l-impjant jerġa’ jinbena b’kapaċità simili, ikun inqas probabbli li jagħlaq sa l-2015, li jfisser fluss nett ferm iżgħar mill-2015. Jekk l-impjant jerġa’ jinbena b’kapaċità akbar, il-volum tat-trasport għandu jkun ġeneralment aktar baxx matul il-perjodu.
Tabella 1
Volum ta’ trasport previst (‘000 tunnellati/sena)
2008-2009
2010-2014
Mill-2015
Produtturi
OMV
*** (*)
***
***
Ruhr Oel
***
***
***
Utenti
Wacker
***
***
***
Borealis
***
***
***
Clariant
***
***
***
Vinnolit
***
***
***
Basell
***
***
***
Investituri ġodda
***
***
***
Volum nett ta’ trasport
140
80
200
(13)
It-tariffa tat-trasport hija stabbilita billi jintużaw it-tariffi ta’ l-Aethylen-Rohrleitungs-Gesellschaft bħala indikattivi, pereżempju 34.21 EUR kull tunnellata għad-distanza kollha tal-pipeline jew 0.0957 EUR kull tunnellata kull kilometru. It-tariffi jiġu japplikaw bl-istess mod għall-membri tal-konsorzju u kull utent ieħor. Ser jiġu aġġustati kull sena fuq il-bażi ta’ evalwazzjoni indipendenti.
(14)
In-nefqa totali ta’ investiment previst tal-pipeline ppjanat hija ta’ 154 miljun EUR, li hija 14-miljun EUR aktar mill-ammont oriġinarjament previst mill-Ġermanja. Din iż-żieda hija r-riżultat ta’ spejjeż ta’ kostruzzjoni ogħla, inkluż l-akkwist tad-drittijiet u l-miżuri ambjentali, u l-ispejjeż operattivi ogħla (elettriku, assigurazzjoni). Wara d-diversi passi legali preliminari, għandhom isiru l-istudji meħtieġa sa tmiem l-2006 u l-pipeline jinbena fl-2007, bid-dħul fis-seħħ skedat għal Settembru 2007 skond il-proġett inizjali. Evalwazzjoni ta’ impatt ambjentali ser isir bħala parti mill-proċedura biex jinkisbu l-permessi meħtieġa u skond id-Direttiva tal-Kunsill 85/337/KEE tas-27 ta’ Ġunju 1985 fuq l-evalwazzjoni ta’ l-effetti ta’ ċerti proġetti pubbliċi u privati dwar l-ambjent (3).
(15)
Il-pipeline ppjanat ser jopera fuq il-bażi tal-prinċipji li ġejjin: “trasport komuni/aċċess liberu”, “tariffi mhux diskriminatorji” u “profitt minimu”. Kull produttur u utent ta’ l-etilene ser ikollu aċċess għall-pipeline bl-istess kundizzjonijiet. Ser ikun hemm biżżejjed kapaċità żejda biex tassigura li jiġu rispettati dawn il-prinċipji (kapaċitajiet ta’ riserva disponibbli ekwivalenti għal madwar 50 % tal-kapaċità). Dawn il-kundizzjonijiet għandhom jiġu rispettati għal mill-inqas 25 sena.
2.2. L-għajnuna
(16)
L-Art tal-Bavarja biħsiebha tagħmel għotja ta’ 44.85 miljun EUR ekwivalenti għal 29.9 % ta’ l-ispejjeż ta’ investiment ta’ 150 miljun EUR jew 29.1 % ta’ l-ispiża massima ta’ 154 miljun EUR. L-investiment ippjanat fuq il-perjodu 2004-08 għandu jkun 4.5 miljun EUR fl-2004, 7.8 miljun EUR fl-2005, 54.2 miljun EUR fl-2006, 86 miljun EUR fl-2007 u 1.5 miljun EUR fl-2008. F’kull każ, l-għajnuna għandha tkun limitata għal massimu ta’ 29.9 % ta’ l-ispejjeż u titnaqqas proporzjonalment jekk l-ispejjeż totali jinżlu taħt il-150 miljun EUR.
(17)
Il-Ġermanja tallega li, mingħajr l-għajnuna mogħtija mill-Bavarja, il-proġett ma jkunx ekonomikament vijabbli għaliex ikun jimplika spejjeż ferm ogħla ta’ trasport (56.6 EUR kull tunnellata) li ma jkunx aktar prezz kompetittiv. Barra minn hekk, anki bl-għajnuna ppjanata ta’ 44.85 miljun EUR u jekk jitqiesu l-vantaġġi indiretti għall-kumpaniji parteċipanti, ir-rata interna prevista ta’ dħul tkun biss 1.2 %. Ta’ min jinnota li, jekk l-impjant ta’ Basell jerġa’ jinbena b’kapaċità akbar, il-fluss u b’hekk id-dħul fuq l-investiment ikun anqas (ara paragrafu 24 hawn taħt).
2.3. Il-benefiċjarju
(18)
Il-benefiċjarju ta’ l-għajnuna ser ikun Ethylen-Pipeline Süd GmbH & Co KG (“EPS”) (4), konsorzju tal-kumpaniji petrokimiċi (5), konsorzju tal-kumpaniji petrokimiċi BASF AG, Borealis Polymere GmbH, Clariant GmbH, OMV Deutschland GmbH, ROG, Vinnolit GmbH & Co KG u Wacker Chemie GmbH, flimkien ma’ LfA (6).
2.4. L-industrija ta’ l-etilene
(19)
L-etilene huwa l-aktar idrokarbur sempliċi ta’ l-alkene u gass mingħajr kulur. Dan l-olefin jiġi prodott b’mod komuni miż-żejt mhux raffinat (jew bħala nafta kif huwa l-kaz fl-Ewropa, jew f’gass) f’istallazzjonijiet petrokimiċi (murtaletti) u r-riżultati tal-proċess tal-produzzjoni f’etilene u propilene fi proporzjon fiss. L-etilene huwa l-bażi ta’ firxa wiesgħa ta’ polimeri (pereżempju polietilene, PVC u polystyrol) li jintużaw fil-produzzjoni tal-plastik għal numru kbir ta’ applikazzjonijiet.
(20)
L-etilene huwa gass anestetiku, asfissjanti u infjammabbli li jisplodi bil-kuntatt ma’ l-arja. Huwa kklassifikat fl-ogħla klassi ta’ periklu. Għalhekk jiġi trasportat biss bil-pipelines li jikkollegaw direttament lill-produtturi u l-utenti bi ftit li xejn eċċezzjonijiet għat-trasport bil-baħar li jinvolvi spejjeż akbar. Numru ta’ sistemi ta’ pipelines (b’tul li jvarja, imma spiss lokali) inbnew għall-etilene mis-snin sittin, jew minn kumpanniji individwali jew minn korsorzji bħall-ARG. B’kuntrast, ħafna mid-derivati ta’ l-etilene jistgħu jiġu trasportati ħafna iktar faċilment.
(21)
Skond il-figuri pprovduti mill-Ġermanja, il-kapaċità tal-produzzjoni fl-Ewropa tal-Lvant kienet 23.2 miljun tunnellata fi tmiem l-2002 li minnhom iktar minn 10 miljun tunnellata fil-Ġermanja u l-pajjiżi tal-Benelux waħedhom. Il-produzzjoni telgħet bi 2.6 % għal 20.7 miljun tunnellata mill-2002 sa l-2003. Minħabba li l-konsum fl-Ewropa tal-Lvant huwa akbar mill-produzzjoni, 0.24 miljun tunnellata kellhom jiġu impurtati fl-2002. Fl-Ewropa ċentrali u tal-lvant (inklużi l-għaxar Stati Membri ġodda) il-kapaċità tal-produzzjoni kienet 2.24 miljun tunnellata fi tmiem l-2002 u l-konsum kien 2 miljun tunnellata.
(22)
Id-domanda għall-etilene hija direttament marbuta mad-domanda għall-plastik, li, min-naħa tagħha, hija direttament marbuta mat-tkabbir totali tal-GDP. Għalhekk, it-tkabbir previst fil-konsum ta’ l-etilene huwa madwar 2 % fis-sena fl-Ewropa tal-Lvant u madwar 5.5 % fl-Ewropa ċentrali u tal-lvant. Il-produtturi ta’ l-etilene li mhumiex ikkollegati minn pipeline jikkompetu ma’ xulxin indirettament permezz ta’ kompetizzjoni fis-swieq għad-derivati ta’ l-etilene.
(23)
L-industrija petrokimika Ewropea kisbet suċċessi kbar għal ħafna żmien. Madankollu, qed jiżdiedu l-pressjonijiet kompetittivi minħabba r-rekwiżiti ambjentali iktar stretti, min-naħa, u l-kompetizzjoni qawwija mill-fornituri tal-polietilene fil-Lvant Nofsani, fejn il-gass huwa disponibbli bħala materja prima rħisa, min-naħa l-oħra. L-użu tal-gass, madankollu, jillimita n-numru ta’ prodotti sekondarji u għalhekk l-Ewropa għandha vantaġġ tekniku kompetittiv f’dan l-aspett. Barra minn hekk, l-ispejjeż tat-trasport għandhom sehem importanti, b’mod partikolari għall-kunsinni bil-baħar lejn il-pajjiżi fil-qalba ta’ l-Ewropa. Ħafna mill-investimenti f’kapaċità ġdida fil-Lvant Nofsani hija maħsuba biex isservi s-swieq li qed jiffjorixxu fiċ-Ċina u fil-pajjiżi tax-Xlokk ta’ l-Asja imma, jekk it-tkabbir f’dawn is-swieq kellu jonqos għal xi raġuni, l-industrija kimika Ewropea tista’ tiffaċċja kompetizzjoni aktar qawwija mil-Lvant Nofsani.
(24)
L-industrija ta’ l-etilene fil-Bavarja tikkonsisti f’żewġ impjanti ta’ produzzjoni ta’ l-etilene f’Münchsmünster-Gendorf-Burghausen, propjetà ta’ l-OMV u Ruhr-Öl Germany u numru ta’ konsumaturi ta’ l-etilene li jibdlu l-etilene f’polietilene u prodotti oħra: Basell GmbH (f’Münchsmünster), Clariant GmbH u Vinnolit GmbH & Co. KG (f’Gendorf), Borealis Polymere GmbH u Wacker-Chemie (f’Burghausen). L-impjant ta’ Basell ġarrab inċident serju fit-12 ta’ Diċembru 2005 u ser jeħtieġu investimenti kbar biex terġa’ tibda l-produzzjoni tal-polietilene. S’issa ma ttieħdet ebda deċiżjoni dwar il-ġejjieni ta’ l-impjant; Basell jenfasizza l-importanza tal-proġett tal-pipeline li qed jiġi investigat.
(25)
Il-produzzjoni ta’ l-etilene u l-provvisti bejn iż-żewġ kumpaniji involuti hija miġbura fil-qosor f’Tabella 2.
Tabella 2
Il-produzzjoni attwali u l-provvisti
f’tunnellati (ċifri ta’ l-2003)
OMV Deutschland GmbH, Burghausen
Ruhr Oel GmbH, Münchsmünster
Basell GmbH, Münchsmünster (qabel l-isplużjoni)
***
***
Clariant GmbH, Gendorf
***
***
Vinnolit GmbH & Co., KG, Gendorf
***
***
Borealis Polymere GmbH, Burghausen
***
***
Wacker-Chemie, Burghausen
***
***
Produzzjoni totali
350 000
320 000
2.5. Netwerk ta’ pipeline pan Ewropew ta’ l-olefini
(26)
Skond il-Ġermanja, il-proġett ippjanat tal-pipeline huwa maħsub biex jifforma parti minn netwerk ta’ pipeline pan Ewropew. Pipelines eżistenti ta’ l-etilene għandhom tul komplessiv ta’ 2 500-3 000 kilometru u jikkollegaw madwar 50 % ta’ l-industrija, imqabbla ma’ kważi 100 % fl-Istati Uniti. Dawn is-sistemi eżistenti imma li mhumiex kollegati bejnietom huma:
-
Il-majjistral ta’ l-Ewropa (Rotterdam/Ludwigshafen), inklużi l-pipelines kimiċi miġbura (b’wieħed minnhom għall-etilene) il-port ta’ Rotterdam-Maasvlakte; il-pipeline Rotterdam-Moerdijk-Antwerp; il-pipeline ta’ Aethylen-Rohrleitungs-Gesellschaft ARG, il-pipeline Wesseling (Cologne)/Frankfurt (156 km); il-pipeline Frankfurt/Ludwigshafen (68 km);
-
Il-pipeline ta’ l-etilene u propilene ta’ Antwerp-Feluy (Wallonia);
-
L-Ewropa ċentrali (Stade-Leuna-Neratovice);
-
Franza (Marseille/Berre-Feyzin-Carling); it-taqsima Mediterran-Viriat (Bourg-en-Bresse) tmur lura sa l-1970, u t-taqsima Viriat-Carling (396 km) mill-2001;
-
Ir-Renju Unit: Grangemouth-Wilton, Grangemouth-Stanlow, Stanlow-Wilton; il-pipeline ġdid ta’ l-etilene Teesside-Saltend (150 km) imur lura sa l-2001;
-
It-tramuntana ta’ l-Italja (Ravenna-Porto Marghera-Mantua);
-
Il-Bavarja: il-pipeline Münchsmünster-Gendorf (112 km), Gendorf-Burghausen;
-
L-Ewropa tal-Lvant (is-Slovakkja-l-Ukrajna).
(27)
Il-pipeline ippjanat għandu jikkollega l-pipelines eżistenti bejn Münchsmünster u Gendorf/Burghausen u bejn Ludwigshafen u Wesseling. Għandu wkoll joħloq opportunitajiet għall-estensjonijiet li ġejjin:
-
mar-Repubblika Ċeka, pereżempju Münchsmünster-Litvinov, bil-possibbiltà ta’ sistema ċirkolari fl-Ewropa ċentrali;
-
lejn l-Italja u l-Kroazja, pereżempju Burghausen-Porto Marghera;
-
lejn l-Awstrija, pereżempju Burghausen-Schwechat, bil-possibbiltà ta’ kollegament ieħor mis-Slovakkja sa l-Ungerija;
-
lejn Franza, pereżempju Ludwigshafen-Carling.
B’dawn l-estensjonijiet, il-pipeline ippjanat ser jipprovdi kollegament importanti bejn l-industriji petrokimiċi fl-Ewropa tal-punent u tal-lvant.
(28)
Fl-ittri mehmuża ma’ l-ittra tagħha tat-8 ta’ Frar 2006, l-OMV li għandha sede fil-Bavarja (Burghausen) u fl-Awstrija (Schwechat, qrib Vjenna), fejn għadha kemm kabbret il-kapaċità tagħha, il-Ġermanja ddikjarat li, fil-każ ta’ deċiżjoni pożittiva fuq il-proġett EPS, kien biħsiebha twaqqaf grupp ta’ ħidma li kellu jara kif jista’ jiġi trasformat pipeline eżistenti minn Schwechat (twil madwar 150 km lejn il-punent) f’pipeline ta’ l-etilene u jiġi estiż sa Burghausen. L-OMV stenniet li tirċievi r-riżultati tal-grupp ta’ ħidma sa tmiem l-2006. Ħabbret ukoll studju fuq dan il-proġett, li seta’ jitlesta wara perjodu ta’ bejn 7 u 14-il sena. Il-Grupp MOL (inklużi il-kumpanija Slovakka Slovnaft u l-kumpanija Ungeriża TVK), li huwa l-mexxej tas-suq fl-Ewropa ċentrali imma mhijiex sħab fil-proġett EPS, ukoll esprima appoġġ għall-proġett EPS imma fil-bidu pprefera kollegament mal-pipeline eżistenti ta’ l-etilene Ukren permezz tas-Slovakkja (Bratislava) u l-Ungerija (Szashalombatta (Budapest)/Tiszaujvaros). Tħabbru wkoll aktar studji dwar fattibiltà matul diskussjonijiet bejn il-Kummissjoni u l-Ġermanja, pereżempju dwar kollegament bil-pipeline mar-Repubblika Ċeka, bejn Leuna fil-Ġermanja tal-Lvant u l-Polonja (taħt ir-responsabbiltà ta’ PKM Orlen, kumpanija Pollakka, u bejn Ludwigshafen u Carling, fi Franza (taħt ir-responsabbiltà ta’ BASF u Total).
(29)
Il-kollegament ma’ netwerk ta’ pipelines ta’ olefini kbir biżżejjed huwa importanti għall-industrija għaliex inaqqas l-ostakli reġjonali fid-disponibilità ta’ materja prima, itejjeb il-flessibiltà u s-sigurtà tal-provvista ta’ dawn il-materjali u jkabbar il-flessibbiltà fl-għażla ta’ postijiet għall-investiment ġodda. Dan jispjega għaliex l-assoċjazzjoni ta’ l-industrija qed tipprowovi wkoll pjanijiet biex tikkollega s-sistemi individwali għall-etilene u/jew il-propilene u biex tkabbarhom biex toħloq netwerk ta’ pipelines ta’ l-olefini iktar komprensiv (7).
(30)
Matul il-proċedura, il-Kummissjoni rċeviet impenji mill-Ġermanja u s-sidien tal-pipelines li kienu involuti fil-proġett tal-pipeline Ludwigshafen Münchsmünster li ddikjaraw li kienu ser jirrispettaw il-prinċipji tas-“sistema ta’ trasport komuni” u l-“aċċess liberu” għall-pipelines li ġejjin:
-
pipelines fis-sistema ARG: il-pipeline Wesseling(Köln)/Frankfurt proprjetà ta’ Infraserv Höchst (8) u l-pipeline Frankfurt/Ludwigshafen (68 km) proprjetà u operat mill-BASF;
-
pipelines li jissupplixxu ż-żoni industrijali fil-Bavarja: il-pipeline Münchsmünster Gendorf (112 km) proprjetà u operat minn Infraserv Gendorf (9) u l-pipeline Gendorf-Burghausen proprjetà u operat minn OMV.
(31)
Skond il-Ġermanja, in-netwerk ta’ pipeline pan Ewropew u dan il-proġett partikolari għandhom fuq medda ta’ żmien twila jassiguraw il-ġejjieni ta’ l-industrija petrokimika fil-Bavarja u ta’ madwar 17 700 impjieg li tipprovdi.
3. RAĠUNIJIET BIEX INBDIET IL-PROĊEDURA TA’ INVESTIGAZZJONI FORMALI
(32)
Il-Kummissjoni bdiet il-proċedura ta’ investigazzjoni formali minħabba li kellha dubju li l-għotja kienet tikkostwixxi finanzjament għall-mizura ta’ infrastruttura ġenerali kif allegat mill-Ġermanja, pjuttost milli għajnuna statali. Kellha wkoll dubji dwar jekk l-għajnuna setgħetx titqies kompatibbli mas-suq komuni. Il-benefiċċji għall-ħarsien ambjentali, is-sigurtà fit-trasport u l-konġestjoni fit-toroq dehru li kienu ineżistenti jew limitati ħafna. Il-pipeline jista’ jkun ta’ importanza strateġika għall-industrija kimika fil-Bavarja imma jista’ joħloq tgħawwiġ inammissibbli tal-kompetizzjoni. Il-profittabbiltà kkalkolata għall-proġett hija baxxa, imma l-vantaġġi indiretti għall-produtturi eżistenti ta’ l-etilene u l-propilene jistgħu jkunu sinifikanti. Il-pipeline għandu jippermetti t-trażmissjoni ta’ volumi sostanzjali bejn kumpaniji matul il-pipeline, imma għandu wkoll jagħmilha possibbli li jissupplixxi etilene lil reġjuni oħra, fejn jista’ jikkompeti direttament ma’ l-etilene minn distributuri oħra barra l-Bavarja, Baden-Württemberg u Rhineland-Palatinate. L-effetti fuq is-suq tal-propilene lanqas ma ġew esklużi.
(33)
Il-Kummissjoni nnutat ukoll li dan il-proġett kien sa ċertu punt simili għall-pipeline tal-propilene bejn Rotterdam, Antwerp u d-distrett tar-Ruhr, li għalih il-Kummissjoni approvat għajnuna fis-16 ta’ Ġunju 2004 (10). Madankollu, kien hemm differenzi importanti: in-nuqqas ta’ trasport sostanzjali ta’ etilene bejn iż-żewġ naħat tal-pipeline, mal-mogħdijiet ta’ l-ilma u l-ferrovija li huma alternattiva ġenwina fil-każ tal-pipeline tal-propilene; il-ħlas lura fit-tariffi tat-trasport għall-kwantitajiet akbar, kuntratti fit-tul u prenotament minn qabel ma’ dan il-proġett, mhux bħal fil-każ tal-pipeline tal-propilene, li wassal biex il-Kummissjoni tiddubita jekk dan kienx ser iwassal għall-benefiċċji sproporzjonati għall-kumpaniji fil-konsorzju mqabbel ma’ l-utenti l-oħra; skond il-Kummissjoni, l-intensità ta’ l-għajnuna għandha tkun ta’ 50 %, minflok inqas minn 30 % bħal fil-każ l-ieħor.
4. KUMMENTI MINN PARTIJIET INTERESSATI
(34)
L-ittri sottomessi fil-kuntest tal-proċedura ta’ investigazzjoni formali mill-APPE u l-Awstrija fihom kummenti pożittivi dwar il-proġett, li jenfasizzaw il-vantaġġi għall-Ewropa u l-estensjoni tan-netwerk tal-pipeline ta’ l-olefini. Anki l-kumpaniji Bavariżi li mhux qed jieħdu sehem direttament fil-proġett (Miro, Bayernoil u IGS) ħarsu lejh b’mod pożittiv, speċjalment meta tqis l-impatt tal-proġett fuq il-ġejjieni ta’ l-industrija petrokimika fil-Bavarja. B’kuntrast, il-produttur ta’ l-etilene li talab li jibqa’ anonimu ddikjara fl-24 ta’ Mejju li l-pipeline ser ikun investiment difensiv purament reġjonali bil-għan li jipprovdi benefiċċju għas-suq fuq il-produtturi lokali u ma kellu bl-ebda mod iżid il-kompetittività ta’ l-industrija ta’ l-olefin; dan il-produttur, madankollu, qal li kien favur ħafna ta’ netwerk ta’ pipeline komprensiv għall-olefini fl-Ewropa.
(35)
Il-partijiet involuti direttament fil-proġett EPS appoġġjaw il-proġett b’mod unanimu permezz ta’ ittra mehmuża ma’ l-ittra mill-Ġermanja tat-8 ta’ Frar 2006 u kkunsidrawha bħala l-ewwel pass lejn netwerk Ewropew iktar wiesa’. Kummenti aktar dettaljati ġew espressi minn OMV u MOL (ara paragrafu 28). Dwar il-kollegament bejn il-pipelines ippjanati u dawk eżistenti, BASF, Infraserv Gendorf u Infraserv Hechst taw l-impenn tagħhom dwar l-aċċess liberu u l-prezzijiet mhux diskriminatorji (ara paragrafu 30).
(36)
Fil-5 ta’ Frar 2006 il-kompetitur li ma xtaqx jissemma’ bagħat ukoll kummenti pożittivi lill-Kummissjoni, suġġett għall-ftuħ ta’ żewġ pipelines privati li jikkollegaw lill-Bavarja mas-sistema ARG.
5. KUMMENTI MILL-ĠERMANJA
(37)
Dwar id-deċiżjoni tal-Kummissjoni li tibda proċedura ta’ investigazzjoni formali, il-Ġermanja kompliet tinsisti li l-miżura ma kinitx għajnuna statali minħabba li ma kinitx tagħti vantaġġ selettiv u kienet tikkonċerna infrastruttura mhux diskriminatorja miftuħa għall-utenti kollha. Enfasizzat ukoll li, minħabba d-diffikultà tat-trasport ta’ l-etilene, in-natura ta’ l-investiment u l-interdipendenza bejn l-etilene u l-propilene fuq skala kbira u fuq medda twila ta’ żmien, l-irtirar ta’ wieħed mill-operaturi mill-industrija tal-produzzjoni jew konsum ta’ l-etilene għandu jkollu effett sinifikanti fuq l-operaturi l-oħra fl-industrija: għeluq wieħed kien jeffettwa b’mod negattiv il-vijabilità ta’ l-impjanti l-oħra, u dan seta jwassal għal iktar għeluq fost il-kumplament tal-konsumaturi u l-produtturi ta’ l-etilene. B’konsegwenza ta’ dan, numru sinifikanti ta’ impjegati jistgħu jitilfu l-impjieg. L-isplużjoni fl-impjant ta’ Basell f’Münchsmünster jista’ jkun il-bidu ta’ reazzjoni katina bħal din. Il-Ġermanja enfasizzat ukoll l-integrazzjoni tal-proġett f’netwerk Ewropew aktar wiesa’, l-importanza partikolari tal-pipeline għal żona iżolata bħall-Bavarja u r-riperkussjonijiet li l-falliment tas-sistema Bavariża jkollu fuq reġjuni oħra Ewropej minħabba li l-pipeline tal-Bavarja kien kollegament ewlieni bejn il-pipelines ta’ l-Ewropa tal-Punent ma’ dawk, eżistenti u ppjanati, fl-Ewropa tal-Lvant. Il-Ġermanja semmiet l-impatt pożittiv li l-proġett kien mistenni li jkollu fuq is-sigurtà tal-provvista, l-flessibilità u l-kompetittività ta’ l-industrija Ewropea f’kuntest globali. Hija sostniet li l-proġett kellu jikkorreġi falliment tas-suq fis-sens li, mingħajr appoġġ pubbliku, il-proġett ma kienx ikun ekonomikament vijabbli. Enfasizzat ukoll li, anki bl-appoġġ ippjanat ta’ 70 miljun EUR, ir-rata interna tad-dħul prevista għall-EPS, kellha tkun biss 1.3 %, li turi li l-kumpaniji involuti ppreferew s-sigurtà fit-tul tal-provvista mill-qligħ fuq medda qasira ta’ żmien. Il-Ġermanja iddikjarat ukoll li l-proġett ma kienx ser jgħawweġ il-kompetittività għaliex il-parteċipanti kienu aċċettaw il-prinċipju ta’ “qligħ minimu” u l-kundizzjonijiet għall-aċċess għall-pipeline ma kinux diskriminatorji.
(38)
Il-Ġermanja enfasizzat l-appoġġ virtwalment unanimu għall-proġett. Dwar il-kummenti kritiċi li saru mill-kompetitur li xtaq li jibqa’ anonimu, il-Ġermanja nnutat l-appoġġ ta’ dan ta’ l-aħħar għan-netwerk Ewropew u ddikjarat li l-proġett EPS kien neċessarju għan-netwerk, kontra dak li qed tgħid il-parti anonima. Dwar il-kollegament maż-żewġ pipelines privati, il-Ġermanja enfasizzat l-effett tal-liġi tal-kompetizzjoni, li għandha tevita kull diskriminazzjoni jew abbuż tal-pożizzjoni tagħhom min-naħa tas-sidien, u n-negozjati li saru bejn l-EPS u s-sidien tal-pipelines privati biex jiġi ggarantit aċċess miftuħ. Dwar il-marġini ta’ qligħ baxx tal-proġett, il-Ġermanja kkontestat it-tħassib tal-Kummissjoni li l-intensità ta’ l-għajnuna kienet ogħla milli meħtieġ. Hija pprovdiet informazzjoni dettaljata dwar l-ispejjeż eliġibbli, il-kalkolu tad-dħul fuq l-investiment, is-sitwazzjoni tas-suq (inklużi l-propilene u d-derivati), l-importazzjoni minn pajjiżi terzi, il-flussi previsti ta’ etilene, il-produzzjoni jew il-konsum tal-partijiet fil-proġett, u l-pipelines kollegati mal-pipeline ta’ l-EPS.
6. EVALWAZZJONI
6.1. Eżistenza ta’ għajnuna statali fi ħdan it-tifsira ta’ l-Artikolu 87(1) tat-Trattat tal-KE
(39)
Skond l-Artikolu 87(1) tat-Trattat tal-KE, kull għajnuna mogħtija minn Stat Membru jew permezz tar-riżorsi ta’ l-istat f’kull forma, tkun li tkun, li tgħawweġ jew thedded li tgħawweġ il-kompetizzjoni billi tiffavorixxi ċerti impriżi jew il-produzzjoni ta’ ċerti prodotti hija, fil-każ li teffettwa l-kummerċ bejn l-Istati Membri, inkompatibbli mas-suq komuni.
(40)
L-għajnuna li l-Ġermanja biħsiebha tagħti, għandha tingħata direttament minn awtorità statali u għalhekk tinvolvi r-riżorsi statali.
(41)
L-entità li tmexxi l-pipeline, l-EPS, tħaddem attività ekonomika li tikkonsisti fl-offerta ta’ servizzi tat-trasport u għalhekk għandha tiġi kkunsidrata li hija kumpanija fi ħdan it-tifsira ta’ l-Artikolu 87(1).
(42)
Sakemm l-għajnuna tħalli lill-konsorzju jibni l-pipeline u jisfruttah għal 25 sena mingħajr ma titħallas in-nefqa kollha, tagħti vantaġġ ekonomiku lill-konsorzju. Minħabba li l-investiment fil-pipeline huwa marbut mill-qrib ma’ l-investimenti eżistenti u ppjanati fil-kapaċità tal-produzzjoni ta’ l-etilene u l-propilene u tad-derivati ta’ l-etilene, l-għajnuna tagħti vantaġġ mhux biss fir-rigward tat-trasport, imma wkoll fir-rigward tal-produzzjoni ta’ l-etilene u d-derivati tiegħu.
(43)
Dan il-vantaġġ għandu jitqies bħala wieħed selettiv u l-pipeline ma jistax jitqies bħala “infrastruttura pubblika”. Il-finanzjament mill-Istat għall-konsorzju għall-bini jew it-tmexxija ta’ l-infrastruttura tat-trasport mhux dejjem jitqies bħala għajnuna fi ħdan it-tifsira ta’ l-Artikolu 87(1). L-awtoritajiet pubbliċi normalment jipprovdu din l-infrastruttura “minħabba li s-sistema tal-prezzijiet ma tagħmilx dan b’mod daqstant effettiv. Prodotti bħall-infrastrutturi għandhom it-tendenza li ma jistgħux jinqasmu u jiġu kkunsmati b’mod kollettiv miċ-ċittadini kollha, kemm jekk iħallsu għalihom jew le. Servizz pubbliku tajjeb bħal dan ipprovdut mill-ġvern huwa ta’ benefiċċju b’mod kollettiv u ma jingħatax lil xi impriża jew industrija speċifika (prinċipju ta’ non-esklużjoni)” (11). Għalhekk mhijiex biss il-propjetà imma wkoll kriterji oħra li huma ta’ importanza deċiżiva hawnhekk.
(44)
Kuntrarju għall-portijiet, l-ajruporti u t-toroq, l-infrastruttura in kwistjoni mhijiex għall-pubbliku ġenerali, imma biss għan-negozju. Tiffavorixxi biss ċerti impriżi, jiġifieri ammont żgħir ħafna ta’ partijiet f’fergħa partikolari ta’ l-industrija kimika f’parti partikolari ta’ Stat Membru wieħed. Il-pipeline huwa adattat għat-trasport ta’ l-etilene biss u l-membri kollha tal-konsorzju huma produtturi ta’ l-etilene jew utenti b’interess dirett fil-pipeline. Il-pipeline jibqa’ l-propjetà tal-konsorzju, u r-restrizzjonijiet fuq l-użu tiegħu, li għandhom jiġu osservati biex l-għajnuna tingħata, japplikaw biss għal 25 sena. Il-kostruzzjoni u t-tħaddim tal-pipeline ma ngħatawx b’offerta pubblika, Il-proġett huwa għalhekk selettiv.
(45)
Barra minn hekk, il-kostruzzjoni ta’ pipelines ġeneralment ma jaqax taħt il-kompetenza ta’ l-Istat meta jeżerċita l-poteri tiegħu bħala awtorità pubblika. Il-kostruzzjoni ta’ pipelines għall-prodotti kimiċi hija attività ekonomika li normalment hija r-responsabbiltà, u hija fl-interess ta’ l-industrija. L-EPS biħsieba topera attività ekonomika billi tibni pipeline u billi tipprovdi servizzi ta’ trasport miegħu biex tiġġenera dħul - dirett u indirett - mill-investiment. Deċiżjonijiet dwar l-investimenti f’pipelines kimiċi spiss huma parti integrali tad-deċiżjonijiet ta’ investiment u diżinvestiment dwar il-kapaċità produttiva nnifisha. Xi pipelines reċenti inbnew mingħajr għajnuna, filwaqt li oħrajn irċevew għajnuna, li madankollu kienet ġustifikata skond ir-regoli Komunitarji għall-għajnuna nazzjonali reġjonali jew fuq il-bażi ta’ konsiderazzjonijiet ambjentali.
(46)
Skond il-każistika stabbilita tal-Qorti Ewropea tal-Ġustizzja, il-kriterju tan-negozju effettwat jintlaħaq, jekk id-ditta li tirceviha topera attività ekonomika li tinvolvi l-kummerċ bejn l-Istati Membri. B’hekk, meta jitqies mhux biss l-etilene, imma anki l-propilene u d-derivati ta’ dawn iż-żewġ gassijiet, il-Kummissjoni tinnota li l-attivitajiet ta’ l-imsieħba fil-konsorzju jinvolvu l-kummerċ bejn l-Istati Membri. Għalhekk, il-vantaġġ mogħti mill-għajnuna tgħawweġ jew thedded li tgħawweġ il-kompetizzjoni bejn l-Istati Membri.
(47)
Din il-valutazzjoni hija sa ċertu punt simili għal dik magħmula fil-Kazijiet C 67/03, C 68/03 u C 69/03 dwar għajnuna li l-Ġermanja, l-Olanda u l-Belġju taw għall-kostruzzjoni ta’ pipeline tal-propilene bejn Rotterdam li għadda minn Antwerp lejn id-distrett tar-Ruhr. F’dawn il-każi, il-Kummissjoni adottat deċiżjoni pożittiva u ddikjarat b’mod ċar li l-assistenza kienet tikkostitwixxi għajnuna statali (12).
(48)
Għar-raġunijiet imsemmija hawn fuq, il-miżura notifikata tikkostitwixxi għajnuna statali fi ħdan it-tifsira ta’ l-Artikolu 87(1) tat-Trattat tal-KE.
6.2. Il-Kompatibilità
(49)
L-Artikolu 87(2) u (3) tat-Trattat jipprovdi għal ċerti eżenzjonijiet mill-projbizzjoni ġenerali ta’ l-għajnuna statali fl-Artikolu 87(1). Il-Kummissjoni adottat għadd ta’ linji gwida u oqfsa li jistipulaw il-kundizzjonijiet li permezz tagħhom jistgħu jiġu applikati dawn l-eżenzjonijiet. Ebda waħda minn dawn il-linji gwida u oqfsa, madankollu, ma tapplika għall-għajnuna in kwistjoni. Pereżempju, ir-regoli stipulati fil-linji gwida Komunitarji dwar l-għajnuna statali għall-ħarsien ambjentali (13) japplikaw biss għall-għajnuna statali li tippermetti lill-benefiċjarju jnaqqas it-tniġġiż tiegħu; ma japplikawx għall-investiment li jwassal għal tnaqqis fit-tniġġiż mill-kompetituri tal-benefiċjarji ta’ l-għajnuna. Barra minn hekk, it-trasport ta’ l-etilene permezz ta’ pipeline ma jistax jitqies bħala adattament tal-proċess ta’ produzzjoni ta’ l-etilene li jservi l-interessi tal-ħarsien ambjentali, imma għandu jitqies bħala servizz separat. Dan jintwera mill-fatt li l-pipeline ser jinbena minn entità legali ġdida li nħolqot esklussivament għall-kostruzzjoni tal-pipeline u biex tipprovdi servizzi ta’ trasport għall-etilene. Għalkemm l-azzjonijisti ta’ l-EPS huma attivi fil-produzzjoni u l-ipproċessar ta’ l-etilene, l-attività ġdida tikkostitwixxi l-ewwelnett attività ta’ trasport. Barra minn hekk, fil-każ preżenti, attwalment m’hemmx trasport ta’ l-etilene bejn Ludwigshafen and Münchsmünster. Għalhekk il-proġett ma jwassalx direttament għall-emissjonijiet imnaqqsa mill-kumpaniji parteċipanti. L-effett dirett huwa minflok il-ħolqien ta’ attività ġdida ta’ trasport li inevitabilment tikkawża xi emissjonijiet u timponi ċertu piż fuq l-ambjent. Konsegwentement, il-linji gwida ambjentali dwar l-għajnuna ma japplikawx għall-għajnuna.
(50)
Ir-regoli dwar il-kompatibilità ta’ l-għajnuna fit-Titolu V tat-Trattat tal-KE (Trasport) ma japplikawx lanqas. L-Artikolu 73 tat-Trattat jiddikjara li l-għajnuna hija kompatibbli mat-Trattat jekk tilħaq il-ħtiġijiet ta’ koordinazzjoni tat-trasport. Madankollu, l-Artikolu 80 tat-Trattat jillimita d-dispożizzjonijiet tal-kapitolu tat-trasport billi jiddikjara li “Id-dispożizzjonijiet ta’ dan it-Titolu għandhom japplikaw għat-trasport bil-ferrovija, bit-triq jew permezz ta’ passaġġi ta’ l-ilma interni.” L-Artikolu 73, għalhekk, ma japplikax għall-każ preżenti.
(51)
Il-pipeline huwa parti minn netwerk usa’ ta’ pipelines pan Ewropej ta’ l-etilene u huwa ta’ interess għall-industrija petrokimika Ewropea, inklużi l-kumpaniji li jinsabu fiż-żoni assistiti. Id-diversi linji gwida u oqfsa adottati mill-Kummissjoni ma jqisux dan. Għalhekk, għandu jiġi eżaminat jekk l-għajnuna tikkwalifikax għall-eżenzjoni direttament skond l-Artikolu 87(3)(c) tat-Trattat tal-KE. L-Applikazzjoni ta’ din id-dispożizzjoni teħtieġ valutazzjoni tal-kontribuzzjoni tal-miżura għall-għanijiet tal-Komunità, il-ħtieġa u l-proporzjonalità ta’ l-għajnuna, u t-tgħawwiġ potenzjali tal-kompetizzjoni li tirriżulta minnha.
6.2.1. Il-Kontribuzzjoni lejn l-għanijiet tal-Komunità
(52)
Il-pipeline ippjanat ser ikollu rwol ewlieni fin-netwerk ta’ pipelines pan Ewropej ta’ l-etilene li jikkollegaw in-netwerks eżistenti mad-diversi “gżejjer ta’ l-industrija” matul is-suq komuni. Dan in-netwerk iżid il-kompetittività ta’ l-ekonomija Ewropea in ġenerali u ta’ l-industrija petrokimika in partikolari, u dan jikkostwixxi interess Komunitarju minħabba li l-kompetittività hija ċentrali fl-għanijiet ta’ Liżbona. Kif tiddikjara tajjeb il-Ġermanja, il-pipeline ser iżid il-flessibilità u s-sigurtà tal-provvista, pereżempju fil-każ ta’ inċidenti jew manutenzjoni, billi tnaqqas il-livelli globali ta’ l-ispejjeż u ttejjeb il-kundizzjonijiet tal-produzzjoni u l-provvista għall-etilene u d-derivati tiegħu. In-netwerk ser itaffi wkoll xkiel reġjonali fid-disponibilità ta’ materja prima u ser jindirizza l-problema attwali li d-domanda għall-etilene u dik għall-propilene ma jikbrux bl-istess rata daqs ir-rata fissa li tikkaratterizza dawn il-prodotti meta jirriżultaw mill-proċess ta’ produzzjoni kimika. In-netwerk ser ikattar ukoll il-flessibilità fl-għażla tal-postijiet ta’ investimenti ġodda, u jippermetti lill-produttur jagħżel is-siti ta’ produzzjoni bl-irħas spejjeż. Għal dawn ir-raġunijiet, in-netwerk jitqies ġeneralment bħala ta’ importanza kbira għall-industrija petrokimika (14).
(53)
Barra minn hekk, in-netwerk ta’ pipelines jippermetti lill-produtturi u l-konsumaturi kollha ta’ l-etilene li jixtru jew ibigħu l-etilene matul il-pipeline u n-netwerks kollegati. Il-pipeline b’hekk ikabbar is-suq ġeografiku relevanti, li għall-produtturi Bavariżi huwa attwalment limitat għall-Bavarja. Tipi differenti ta’ tranżazzjonijiet normali tas-suq, pereżempju l-iskambji, ser jippermettu lill-atturi biex igawdu l-benefiċċji ta’ suq ġeografiku relevanti akbar u b’hekk in-netwerk jista’ jitqies li jżid mhux biss il-kompetittività imma anki l-kompetizzjoni bejn l-atturi fis-suq. Dan jirrappreżenta inċentiv importanti għall-aktar tnaqqis fl-ispejjeż u t-tkabbir tal-kompetizzjoni fl-industrija kkonċernata.
(54)
Iż-żieda fil-kobor tan-netwerk ser ikun ta’ vantaġġ għall-kumpaniji kollha kollegati man-netwerk, għalkemm il-Kummissjoni hija konxja li, pereżempju, il-kollegament taż-żona ARG hija aktar importanti għall-industrija Bavariża milli għaż-żona ARG innifisha.
(55)
Il-Kummissjoni għandha tqis il-fatt li, minkejja l-provi miġjuba u l-impenji mogħtija mill-Ġermanja u mill-parteċipanti fil-proġett deskritt fil-paragrafu 28, kollegamenti varji mal-pipeline għadhom mhumiex ċerti li ser isiru. Dan japplika wkoll għall-pipelines ippjanati li jikkollegaw lill-Bavarja mar-Repubblika Ċeka u ma’ l-Awstrija/Slovakkja, li huma kruċjali għat-tkomplija ta’ l-iżvilupp tan-netwerk. Il-provi disponibbli, il-loġika kummerċjali warajh u l-appoġġ espress tal-partijiet involuti (inklużi l-awtoritajiet Awstrijaċi) jissuġġerixxu li dawn il-kollegamenti aktarx isiru, għalkemm it-twettiq effettiv ta’ dawn il-proġetti wkoll mhuwiex ċert għal kollox. Fiċ-ċirkostanzi partikolari ta’ dan il-każ, ikun madankollu mhux realistiku li wieħed jistenna li din l-inċertezza setgħet ġiet evitata. Il-pipelines ikkonċernati ser jinvolvu spejjeż sinifikanti u, barra minn hekk, id-deċiżjonijiet dwar investimenti bħal dawn huma marbuta mill-qrib ma’ deċiżjonijiet oħra ta’ investiment u diżinvestiment dwar il-kapaċità tal-produzzjoni ta’ l-etilene u l-propilene, li jinvolvu wkoll spejjeż addizzjonali sinifikanti. Dawn id-deċiżjonijiet kollha, għandhom naturalment jiġu adattati b’mod xieraq skond l-iżviluppi previsti tas-suq u għalhekk jeħtieġ iż-żmien biex in-netwerk kollu jinbena. Il-pipeline ippjanat għandu jitqies bħala l-ewwel pass biex jiġi stabbilit netwerk u titnaqqas l-inċertezza. In-nuqqas ta’ investiment fil-pipeline għandu, b’kuntrast, ifisser li n-netwerk ċertament ma jitkomplix. Għalhekk, il-pipeline tal-Bavarja jifforma kollegament kruċjali bejn l-Ewropa tal-punent u pipelines oħra fl-Ewropa ċentrali tal-lvant.
(56)
Kif ġie spjegat fil-paragrafu 30, fil-kuntest tal-valutazzjoni ta’ dan il-każ ta’ kompetizzjoni u b’żieda mar-regoli li joħorgu mill-liġi tal-kompetizzjoni Ġermaniża, il-kumpaniji li joperaw il-pipelines li ser jiġu kkollegati mal-pipeline ppjanat impenjaw ruħhom li jipprovdu aċċess għall-pipelines tagħhom. Dawn l-impriżi jikkontribwixxu għall-għan Komunitarju ta’ kompetizzjoni ġusta. Iżidu t-trasparenza fis-suq, itejbu l-kompetittività u jgħinu biex jiġi evitat tgħawwiġ tal-kompetizzjoni li jista’ jkun hemm. Il-Kummissjoni tqis bħala partikolarment importanti li dawn il-pipelines kollha għandhom ikunu suġġetti għall-prinċipji ta’ trasportatur komuni u aċċess liberu u tqis dawn il-prinċipji ta’ importanza kbira anki għall-pipelines futuri. Tinnota li dawn il-prinċipji diġa japplikaw għal numru ta’ pipelines oħra, b’mod partikolari dawk li jiffurmaw parti mis-sistema ARG u li r-regoli ta’ kompetizzjoni fl-Istati Membri varji kkonċernati ser jillimitaw it-tgħwwiġ tal-kompetizzjoni fejn il-pipelines mhumiex formalment imħaddma fuq il-bażi ta’ dawn il-prinċipji.
(57)
Il-pipeline jista’ jwassal għall-benefiċċji ambjentali indiretti mill-ħtiġijiet imnaqqsa ta’ trasport u l-użu ta’ metodi aktar effiċjenti ta’ trasport. It-trasport bil-pipeline ta’ materja prima bħall-etilene u ż-żejt huwa ta’ anqas ħsara għall-ambjent minn metodi oħra ta’ trasport użati għad-derivati u l-prodotti finali. Il-konsum tal-plastik jiddependi ħafna fuq livelli ġenerali ta’ konsum u produzzjoni industrijali u m’hemm ebda raġuni li wieħed jassumi li dan għandu jkun differenti fil-Bavarja. Għalhekk, f’sitwazzjoni mingħajr il-pipeline u jekk wieħed iqis xenarju ta’ tnaqqis ġenerali ta’ l-industrija petrokimika Bavariża, iktar derivati ta’ l-etitlene, prodotti intermedji u prodotti finali jkollhom jiġu trasportati lejn il-Bavarja. Barra minn hekk, il-pipeline jagħmilha possibbli għall-utenti biex jinvestu l-kapaċità xi mkien matul il-pipeline, u b’hekk ikunu jistgħu jagħżlu post eqreb lejn il-konsumaturi tagħhom u/jew post f’żoni fejn il-produzzjoni hija ta’ piż inqas għall-ambjent. Madankollu, ma jidhirx li ser ikun hemm tnaqqis ġenerali ta’ l-industrija petrokimika Bavariza. Għalhekk, il-vantaġġi eventwali huma inċerti wisq biex wieħed joqgħod fuqhom meta titqies l-għajnuna. Minn naħa l-oħra, għandu jitqies li almenu l-pipeline mhux ser ikollu impatt negattiv fuq l-ambjent.
6.2.2. Il-ħtieġa u r-rata ta’ l-għajnuna
(58)
L-għajnuna hija limitata għall-minimu neċessarju u l-istrument jidher imfassal tajjeb biex jilħaq l-għan prefiss. Id-data pprovduta mill-Ġermanja turi rata interna ta’ dħul ta’ madwar 1.2 % meta jitqiesu l-vantaġġi indiretti għall-kumpaniji parteċipanti u ta’ ferm inqas minn 1 % meta jitqiesu biss il-vantaġġi diretti. Dawn ir-rati huma baxxi mqabbla mar-rati normali ta’ dħul fis-settur. Għalhekk, jista’ jitqies li l-proġett ma kienx ser isir mingħajr l-għajnuna.
(59)
ta’ min jinnota li l-intensità ta’ l-għajnuna hija 29.1 % (u żgur ma taqbisx id-29.9 %), li huwa b’mod sinifikanti inqas mill-50 % previsti għall-proġett notifikat u li fuqu kienet ibbażata d-deċiżjoni tal-Kummissjoni biex tibda proċedura ta’ investigazzjoni formali.
(60)
L-għajnuna hija proporzjonali minħabba li l-benefiċjarji ser iħallsu mill-inqas 70 % ta’ l-ispejjeż. Intensità ta’ għajnuna ta’ 29.1 % titqabbel ma’ l-intensitajiet ta’ għajnuna ammessi skond il-linji gwida ta’ għajnuna ambjentali jew il-linji gwida ta’ għajnuna reġjonali. Hija iktar baxxa mill-intensità permessa għall-infrastrutturi oħra miftuħa ta’ trasport. Madankollu, iktar importanti mill-intensità ta’ l-għajnuna hija r-rata prevista ta’ dħul, li f’dan il-każ hija 1.2 % meta jitqiesu l-vantaġġi indiretti għall-imsieħba tal-konsorzju u ferm inqas minn 1 % meta jitqiesu biss il-vantaġġi diretti.
6.2.3. Evitat it-tgħawwiġ bla bżonn tal-kompetizzjoni
(61)
L-għajnuna tgħawweġ l-ewwelnett il-kompetizzjoni fis-suq ta’ l-etilene. L-ewwelnett, l-għajnuna ser twassal għal produzzjoni eċċessiva ta’ l-etilene li tiġi “esportata” lejn Ludwigshafen u possibilment fis-sistema ARG. L-effett fuq il-prezzijiet ser jibqa’ bla limitu minħabba li l-għajnuna ma teffettwax direttament l-ispejjeż tal-produzzjoni u hemm ukoll spejjeż tat-trasport. OMV u ROG ser jikkompetu direttament ma’ produtturi ta’ l-etilene band’oħra fin-netwerk kollegat, imma ż-żieda fil-kapaċità ma’ l-OMV u Ruhr Oel hija baxxa mqabbla mal-kapaċità eżistenti fiż-żona ARG u l-ishma tas-suq tal-benefiċjarji huma żgħar.
(62)
L-għajnuna tgħawweġ il-kompetizzjoni fis-swieq tad-derivati ta’ l-etilene u għall-prodotti intermedji u finali tal-plastik. L-għajnuna ser iżżid l-effiċjenza tal-kumpaniji f’dan is-settur fil-Bavarja. Iżda dawn l-effetti fuq il-kompetittività u l-kompetizzjoni huma indiretti biss u mhux ta’ kobor esaġerat.
(63)
Meta jitqiesu l-kundizzjonijiet tad-domanda u l-provvista, il-produzzjoni miżjuda ta’ l-etilene fil-Bavarja aktarx li mhux ser tnaqqas il-produzzjoni ta’ l-etilene band’oħra fil-Komunità b’mod sinifikanti. Iż-żieda fid-domanda għall-plastik huwa l-aktar proporzjonat maż-żieda ekonomika ġenerali, b’żieda ta’ 2 % mistennija fl-Ewropa tal-Punent filwaqt li ċ-ċifra antiċipata għall-Ewropa tal-Lvant hija 5.5 %. Barra minn hekk, l-impatt fuq is-suq ta’ l-etilene ser tkun ikkonċentrata fil-Ġermanja, l-Istat Membru notifikanti. L-effetti matul in-netwerk tal-pipeline fil-Belġju u l-Olanda ser ikunu indiretti u jistgħu jolqtu wkoll l-impjanti tal-benefiċjarji, l-aktar l-impjant tal-BASF f’Antwerp.
(64)
Fl-aħħarnett, l-impenji mogħtija mill-kumpaniji li joperaw il-pipelines kollegati mal-pipeline ippjanat għandhom jevitaw aktar tgħawwiġ tal-kompetizzjoni bejn l-utenti differenti ta’ dawn il-pipelines. Kif indikat fil-paragrafu 56, huwa ta’ importanza kbira li l-pipelines għandhom ikunu mħaddma skond il-prinċipji ta’ “trasportatur komuni” u “aċċess liberu”.
(65)
Fid-deċiżjoni tagħha li tibda proċedura ta’ investigazzjoni formali il-Kummissjoni esprimiet it-tħassib tagħha dwar ir-rati mnaqqsa għall-kuntratti fit-tul u kwantitajiet kbar. Il-Ġermanja għamiltha ċara li mhux ser ikun hemm tnaqqis. Dan ser ikollu wkoll impatt pożittiv fuq il-kompetizzjoni u fuq il-barrieri tad-dħul.
6.2.4. Bilanċ ta’ l-interess tal-Komunità u tgħawwiġ fil-kompetizzjoni
(66)
Għar-raġunijiet imsemmija hawn fuq, jirrizulta li l-għajnuna hija fl-interess tal-Komunità u dan il-fatt joħloq kontrobilanċ fit-tgħawwig limitat tal-kompetizzjoni li huwa previst. L-għajnuna, għalhekk, tista’ titqies bħala kompatibbli mas-suq komuni.
7. KONKLUŻJONI
(67)
L-għajnuna statali ekwivalenti għal 29.9 % ta’ l-ispejjeż eliġibbli ta’ investiment li l-Ġermanja biħsiebha tagħti lill-konsorzju EPS għall-kostruzzjoni tal-pipeline ta’ l-etilene bejn Ludwigshafen u Münchsmünster hija kompatibbli mas-suq komuni sa livell massimu ta’ għajnuna ta’ 44 850 000 EUR.
ADDOTTAT DIN ID-DEĊIŻJONI:
Artikolu 1
L-għajnuna statali ekwivalenti għal 29.9 % ta’ l-ispejjeż eliġibbli ta’ investiment li l-Ġermanja biħsiebha tagħti lil Ethylen-Pipeline Süd GmbH & Co KG (EPS) hija kompatibbli mas-suq komuni fuq il-bażi ta’ l-Artikolu 87(3)(c) tat-Trattat KE sa livell massimu ta’ għajnuna ta’ 44 850 000 EUR.
Artikolu 2
Din id-Deċiżjoni hija indirizzata lir-Repubblika Federali tal-Ġermanja.
Magħmul fi Brussell, 12 ta’ Ottubru 2006.

Labels: 4
19
14
8
12
18